# Armand Mollà i Garcia

Armand Mollà i Garcia (Igualada, 11 d'octubre de 1994) és un ciclista català especialista en bicitrial, considerat un dels més prometedors de l'escena internacional dins aquest esport. Entre el 2006 i el 2012 ha guanyat 4 campionats del Món de biketrial en diferents categories i diversos d'Espanya i de nacionals, entre els quals el dels Països Catalans del 2010 i el del 2011.
Actualment, competeix internacionalment en categoria Elit -la categoria màxima- des de la temporada 2013. Val a dir que en competicions nacionals, regulades per la BAC, ja fou promogut a aquesta categoria la temporada 2011. Armand és fill de Màrius Mollà, president de la BUE del 2006 al 2011.
    A 1 de gener de 2013

## Trajectòria esportiva

Nascut a Igualada i resident a Òdena, la seva afició pel bicitrial li ve des de petit, ja que el seu pare havia fet trial en motocicleta i es va passar al bicitrial en néixer ell, amb la qual cosa li encomanà ben aviat la fal·lera per aquest esport. Es dona la circumstància que a l'Anoia hi ha hagut sempre molta afició pel trial en moto (sense anar més lluny, el múltiple Campió del Món de trial Toni Bou és de Piera) i consegüentment també al que es fa amb bicicleta.
Armand Mollà començà a despuntar aviat i aconseguí el seu primer campionat mundial en categoria Benjamí el 2006, a 11 anys. El 2009 guanyà el de la categoria Minime i els anys 2009 i 2012 ho feu ja en categoria Júnior (per a joves de 16 a 18 anys).

### El Mundial del 2012

A la primera prova del Campionat del Món del 2012 en categoria Júnior, disputada a Sais (Occitània), Mollà fou segon rere el letó Ansis Dermaks. La següent prova fou prop de casa seva, a Igualada, i va guanyar-la Mollà, empatat a punts amb el també odenenc Bernat Seuba. Dermaks va classificar-s'hi tercer i, per tant, arribaren a la darrera cita, Sonico (Itàlia) amb una diferència molt ajustada. Finalment, Mollà fou el guanyador per set punts de diferència.
De cara al 2013 pujarà amb tota probabilitat a la categoria Elit, a la qual són promoguts cada any els tres primers de la classificació Scratch del mundial -la suma de les categories Júnior i Sènior-, més els classificats entre el quart i el sisè lloc si el seu nivell ho aconsella (Mollà ha estat quart Scratch). La seva intenció és combinar la competició d'alt nivell amb els estudis d'enginyeria electrònica a la universitat, que també començarà el curs 2012-2013.

### En la categoria màxima

Actualment ja competeix amb els millors en tots els campionats de Biketrial, en la categoria Elit. Es mesura amb pilots de talla mundial i combina competició d'alt nivell amb un grau en enginyeria a l'ETSETB, a Barcelona. En el seu primer Campionat del Món en aquesta categoria va aconseguir la temporada 2013 la sisena posició, a més d'aconseguir la tercera posició del Campionat de Catalunya i la setena del Campionat d'Espanya.

## Palmarès en biketrial

| Any | Categoria | C. del Món | C. Països Catalans | C. d'Espanya | Títols |
| 2004 | Poussin | 2n | | 1r | 1 |
| 2005 | Benjamí | | | 1r | 1 |
| 2006 | Benjamí | 1r | | 1r | 2 |
| 2007 | Minime | | | 1r | 1 |
| 2008 | Minime | | | 2n | - |
| 2009 | Minime | 1r | | 1r | 2 |
| 2010 | Júnior | 1r | 1r | 1r | 3 |
| 2011 | Júnior | 3r | 1r Elit | | 1 |
| 2012 | Júnior | 1r | | | 1 |
| Total títols | Total títols | 4 | 2 | 6 | 12 |
* ↑ Al total de títols s'hi compten tots els campionats nacionals o internacionals guanyats

## Referències

* ↑ «Campeonato Catalunya Biketrial, segunda prueba, El Vendrell > Clasificaciones completas y zona a zona pinchando aquí» (XLS). todotrial.com. BAC, 11-05-2010. Arxivat de l'original el 21 de març 2014. [Consulta: 4 octubre 2012].
* 1 2 3 4 5 6 Fíguls, Laura. «´Arribar a l'elit és un desig de fa anys; serà dur adaptar-m´hi, però em sento il·lusionat´». regio7.cat. regio7, 13-08-2012. [Consulta: 29 octubre 2012].
* ↑ Pi 2012: «210. La BikeTrial Unió Espanyola (BUE)» p. 279
* ↑ «Armand Mollà i Bernat Seuba se situen líders a l'inici del mundial a Vilanova de Prades». regio7.cat. regio7, 26-07-2010. [Consulta: 29 octubre 2012].
* ↑ «Campionat del món 2010: Darfo Boario Terme». bktrlcat.blogspot.fr, 01-11-2010. [Consulta: 29 octubre 2012].
* ↑ Pi 2012: «Resultats dels campionats del món de BikeTrial» p. 281-285

### Bibliografia

* Pi, Pere. No tinc 200 anys. Les vivències de Pere Pi. Barcelona: Autoeditat (Service Point), juliol 2012. ISBN 9788461590353.

## Enllaços externs

* Notícia del seu títol mundial del 2010 a anoiadiari.cat
* Vídeo amb Armand Mollà en acció a Sant Llorenç Savall el 2012
* Imatge de Mollà en una prova a Castellolí el 2012